ISRAEL TOUR 2018 - Hre Mang\nVIDEO: ISTAEL TOUR 2018 CLICK\nOR FOLLOW THE LINK: https://youtu.be/AOPJKIF_DFs\nIsrael tour: Octo 18-26, 2018\nPathian lamhruainak in CBANA Ministers, pastors Israel tour cu October 18 ihsin October 26, 2018 tluang le dam, lungawi ten kan fehsuak. A hnuailam ah thutawi, zuk malte ret asi. Online ah video youtube ( https://youtu.be/AOPJKIF_DFs) ah zoh ding a um ih facebook ah zuk tam zet zoh ding a um.\nTel Aviv, Israel khawpi bik pahnihnak ihsin Caesarea ah kan feh, Caesarea cu Roman uk san lai ah Judea ram khawpi (capital) a rak si. Herod in ram a rak uknak siangpahrang inn hmun pawl, an bualrawn minung thawng 4 to thei nak, rang tlan zuam awknak, Ben Hur ih rang to nak hmun pawl kan zoh.\nCaesarea siangpahrang inn hmun, BenHur rang tonak hmun pawl zoh tikah tuini tiang zoh ding a um lai.\nCaesarea bualrawn (Open auditorium) tumzet asi.\nMegiddo (Armageddon): Casearea ihsin Magiido (Armageddon) ah kan feh.\nArmageddon khua hi Bawi Jesuh suah hlan kum 2700 (BC 2700) lai ihsin khawpi a rak si ih thuanthu ah an sim vek asile ahih khawpi cu voi 25 ral do awknak ah an siatsuah ih an sak sal mi asi. Ral do awknak hmuhpi a rak si vekin ral neta bik do awknak khal ahih hmun Armageddon ah a um ding tiah an zum, prophecy an nei. Ezekiel 38,39 ah a simmi ralpi cu a tu ih Armageddon hmunpi ah a cang ding tiah an zum. Curuangah Israel le Arab pawl do awknak ah lungkim tlangnak ca kutnam nak an tuahnak ah santhar cozah in ahih hmun ah an run tuah. Armageddon tlang kiangkap cu phairawn in a kulh tikah ral do awknak remcang zet asi.\nHaifa hi Israel khawpi pakhat asi. Napoleon ralkap pawl an rak do nak hmun khal asi, Israel pawl san ah silo in Arab pawlin Haifa an rak um lai Napoleon in a rak do dah nak hmun asi. Mediterranean tipi kapah a um ih hmun thupi zet asi.\nAcre (Akko): Crusaders, Muslim pawlin christian pawl an rak do awknak hmunpi asi. Akko ah Muslim biak inn pi a um. Israel ramah Muslim biak inn umnak ah a pahnihnak hmun thupi asi, Dome of the Rock an timi Jerusalem ah a ummi Muslim biak inpi sangtu asi. Haifa ah hlan thawng inn tumpi a um ih lei hnuai ah a phum aw mi innpi an laih suahmi pawl zoh dingin an ret.\nTiberias ah zan kan riak. Bawi Jesuh a thawhsal hnu ah dungthluntu pawl hnenah a langnak hmun asi,\n“Cuih hnuah Jesuh cu a dungthluntu pawl hnenah Tiberias Tili ah a langsal” (John 21:1)\nProphet Elijah in Baal prophet 450 le Asherah pathian lem betu prophet 400 pawl a ko hai ih zo ih Pathian cu Pathian nung asi tiah a fiahnak hmun asi. Elijah thla a cam ih van ihsin meisa alh in cawsa pawl a kang alh theh nak hmuh asi. Baal prophet 450 le Asherah prophet 400 pawl cu an kaih theh ih an hruai hnu ah Kishon phairawn ah an that theh. Pathian in a siahhlawh Elijah thlacamnak a sang ih van ihsin maisal alh a thleknak hmun carmel tlang asi. Elijah ih lem an tuah ih biak inn fate tla an sak. A tlang hi a sang ih Israel ram tampi a lang thei nak hmun asi.\n“Cutikah Elijah in, “Baal profet pawl hi kai theh uh. Pakhat hman luatter hlah uh!” tiah thu a pek. Baal profet pawl cu misenpi in an kai theh ih Kishon Tiva ah Elijah in a hruai ih a that theh.” (1 Siangpahrang 18:40).Mangbangza Pathian phuansuah awknak a huham cahnak thawn a salpa Elijah in prophet lem, Baal prophet 450 le Asherah prophet 400 pawl a that thehnak hmuh asi. Elijah san lawngah maw Pathian kutsak a lang ding?\nBawi Jesuh in “lei le van ih thuneihnak hmuahhmuah cu ka hnenah pek asi zo” ... “ Nan hnenah san deng tiangin ka lo umpi ding” tiah in kam. Kan ruangpumpi cu “Thiang Thlarau ih temple” kan si ih Pathian Thlarau cennak hmun kan si. Ziangvek thlarau sia ih do nak zianghman tih ding a un lo. “Kan sungih a ummi cahnak cu, Khrih thihnak ihsin a thawhter hnuah vancung khua a vorhlam kapih a totertu Pathian ih cahnak huham thotho kha a si. “(Ephesians 1:19b-20).\nDungthluntu pawl san khalah prophet dik lo pawlin Pathian fale taktak an do theu ruangah John in a hnuailam vekin thu a sim. “Sikhalsehla ka faale tla, nannih cu Pathian faate nan si; profet dik lo pawl tla nan neh zo, ziangahtile nan sungih a ummi Thlarauc cu khawvelmi pawl sungih thlarau hnakin a cak sawn”, (1 John 4:4). Zumtu pawl thlaphang hlah uhsi. Satan kan ralpa in ziangvekin Pathian fa le in do khal asile kan sungah Thlarau in a umtu kan Pathian ih nehcia mi asi. Helleluiah.\n“Keimah thawn nan pehzom awknak thawngin hnangamnak nan ngah theinak dingah hi thu hi ka lo sim. Leilung in harsat tuarnak a lo pe ding. Sikhalsehla nan ral tha uh; Leilung cu ka neh zo!” tiah a ti.” John 16:33). Mizan, tuisun, thaisun khalah a thleng aw dah lo kan Pathian in a fale catbang loin lam in Hruai, kan raal in nehsak, amai tumtahmi kan sungah kan sung ihsin a tuan suak ringring asi. Amen.\nIsrael tour: 2nd Day\nTiberias, Galilee Tili, Mount of Beatitude, Hermon Tlang, Golan Heights.\nNihnih nak cu thuksin ah ke kan kar. Israel ram saklam Syrian ramri bomb kam mi umnak, feh an khapnak ri tiang kan feh. Jesuh ih rak palhnak pawl kan pal ve. Jerusalem ihsin Syria ramri lam tiang Bawi Jesuh san lai ah ke rori in khual an rak tlawng, Thuthangtha an rak sim rero cu an rak taimak zia a kang.\nGalilee Tilipi: Peter nga kaihnak, Jesuh in Peter a kawhnak, lawng par ihsin Jesuh in Thu a rak simnak, lawng parah an um laiah Jesuh a lang ih thla si hmang an tinak tili parah lawng thawn kan feh. Peter bangin sur ka vorh ve nan Jesuh fial mi silo ti fam cu nga ka awk lo. Poi lo. Kan Biak mi kan Bawipa Pathian ih rak tlanlennak Tipi parah kan Tlang leng cu thin di a riam nasa. Dungthluntu pawl bangin Galilee tikap ah colhni sun khawm awknak kan nei, Låi hla thawn Pathian kan bia, kan thangthat ve asi. Mary Magdalen khua tla kan cuan. Peter ih inn an timi tla zoh dingin tuini tiang a hrampi a um lai. Peter Restaurant ah ngasa thaw zet suncaw man ei ta. Peter ih hmanmi vokkuanglawng si awm tak lawng hlunpi kum zabu 1 nak lai ih lawng tla kan zoh. Aw, mi hi a va fel ve, maisa ah tik men lo in thilhlun ro thil an fingkhawi thiam dan hi.\nTlangpar Sermon (Mount of Beatitude):\nBawipa Jesuh in mi 5000 nga 2 le sangphek 5 thawn rawl a dar nak, tlangpar sermon timi Mathai 5-7 a rak zirhnak tlang parah kai in khukbil in kan Bawipa Jesuh ka biak ngah ve. Ka thlarau di a riam zet asi. Tlang a thiang, thingkung pawl an mawi. Jesuh in to in thu a rak zirhnak hnun cu inn an sak ih a sungah a suhduh in khukbil in thlacamnak kan nei.\nHermon tlang ihsin a luangmi daifim te kan zoh, Bawipa Jesuh in Peter hnenah vancung ram tawh a rak peknak hmun an timi kan feh. Motor um hlan san asi ih ke thawn an rak kai nak tlang thiang kannih cu ke thawn feh lo in motor thawn kan feh. Kum 2000 rei zo hnu ah inn an saknak, temple an rak saknak, lungvar pi pawl, lung phunphun hmuh tikah anmah le san cio ah an biak inn an rak sakdan pawl, an miphun, an sakhua, an thuanthu an fingkhawidan, an umnak inn an rak sak tikah hnget khoh zet in kum thawng siar tel thuanthu ah tanta mi an rak neih mi hmuh tikah mangbangza milai an rak si. Ca ngan mi an rak nei. (Laimi Tuisan kum 2000 hnu khalah “O le Aw” ah kan mifim pawl an buai rero Låi 🤨).\nPathian hrilce mi miphun thuanthu, kan Bawipa Jesuh cu thuanthu phuahcawp men si loin mit hmuh theih in leitlunah a tlanlennak keneh pawl hmuh ding a um. Pathian cu a sersiammi milai ah a rung cang ih kanmah in duhdawt ruangah kan hloh nak hmun ih ta in hawl suaktu Pathian a sinzia thinlung sungah zumnak a thar in lung a hno e.\nGolan heights: 1967 ah Ni 6 sung ral “6 days war” an rak timi hmin thangzet ral do awknak ah Israel cu ram inn hnen pawlin an rak do tikah Israel in Syria uksung ram a rak lakmi asi, Tuini tiang Arab ram pawlin an lungkim lo zetmi asi. Israel pawlin Syria kut sungah an pe sal duh lo. Ziangruangah tile Golan Heights cu Israel le Syria ramri ah a um ih tlangsang zet asi tikah Israel hrangah ral ruangzing tanhmun khuarnak (military strategic post) tha tuk asi. 1973 ah Yumkipur war ah nasa ten Syria in lak sal tum in an do aw nan, Syria in army tank 1000 lenglo hmang in ramri ah a run do nan Israel army tank 70 thawn kan do ih Pathian in in hum, nehnak in pek asi tiah kan tour guide Mr. “Guy” in in sim. Mangbangza Pathian hrilce le humhimmmi miphun an sinak a lang.\nLamzin tluanah an tlaici cin mi thingkung, thlaikung pawl, banhla, avocado, olive, tvp kan cuan phah vivo, a ram a car, lungbol lung khawkrawk ram Asinan Pathian in thlawsuah a pek ih cawhnawi le khuaitizu luan nak ah a canter. Cawhnawi le khuaitizu a luangmi kha hna tuan lo in leilung sung ihsin a luang siloin milai in an tuan ih Pathian in thlawsuah a pek tikah a luangmi asi ti tla in ruat ter.\nDiamond Center: Diamond tuahnak center kan zoh, Israel in ramdang ah an zuar tambik cu High Tech thilri asi ih a pahnih nak ah diamond asi. A pathumnak ah Tourism ihsi sumpai namen lo an ngah fawn. Bawipa hmin sunglawi sinsin seh. Amen.\nBawi Jesuh hnenah mina an rak hruai ih mi an tam tuk ruangah diphun par ihsin mina cu Jesuh umnak ah an thlak mi thu kan siar cio ding. Acuih hmun kha asi. Peter umnak inn, hmun pawl tuini tiang zoh dingin a um lai. Peter zuklem tumpi an tuah ih Galilee tikap ah thlacam nak kan nei ta.\nIsrael tour: 3rd Day\nJordan tiva Bawipa Jesuh baptisma laknak, Nazareth khua Mary le Joseph ih khua, Jericho-Jesuh thlem tonnak khua, Beit Shean-Saul Siangpahrang an thahnak hmun.\nTibereas khua suahsan in Galilee tili kap lamzin tluan in Jordan tiva lam kan pan. Kan Bawipa Jesuh cu lei le van sersiamtu Pathian asi. A sersiammi milai ah a rung cang ih a sersiammi leilungpi parah a nung, rawl a ei, thli a hawp in a rak nung ve. Amah ah sualnak zianghman a um lo nan baptisma a rak lak. A siahhlawh john in tihnimnak a rak pek. Bible sungah kan siar theu. Cutin John in tihnimnak a pek theh ve ten, van ihsin laileng a rung zam ih a lu parah a rung fu, van ihsin aw thum zetin Pathian in a run bia. Aw, acuih thu cu thuanthu men asi lo. Tuini tiang a tiva a um lai, a tidai a luang lai, a ram pal ding in a um lai asi. Jordan tiva sungah tidai ah ciah aw in tikcu duhthusam in kan hmang. A va nuam em, thinlung ah Bawipa thawn kan nai aw sinsin vek khi a bang. Khat le khat thla kan cam sak aw aw ih leitlun nun thlaphannak, phurrit a um nawn lo, huatnak, tihphannak, a um nawn lo. Thli a thiang, boruak a zang, zokhal a lungawi lo an um lo. Leitlun kilkip ihsin Bawipa Jesuh ih baptisma laknak hmunah an ra, baptisma an ra la ih tisungah an hnim aw aw, thla an cam, Pathian thangthatnak hla an sak, miphun dangdang kan si na zohman tih aw hua aw, ngaih aw lo, mitkem aw kan um lo. Kan zaten kan hni siamsi, kan lung a awi theh. Aw, kan Pathian hi a va maksak em, nang le kei rundam dingin leitlun ah kan hnenah a rak rat cu.\nJordan ti thiang te ti thawl ah thun in kan phur. Jesuh bualmi tiva. Aw, kum 2000 rei ah Jesuh in a rak bual dah mi, ti hnimnak a rak laknak hmunah um tikah lungthin a thar lung a awi asi ahcun Jesuh Amah thawn hmaiton in sankhuk um tlang len tlang cu ziangtluk a nuam ding?\nJordan tiva sihin Jerusalem lamzin kan pan. Jericho khua cu kan thleng. Jericho khaw dunglam nitlaknak lam tlang cu tlang danglam zet asi. A ro, a car, hram hring a um lo. Tlang tumpi asi nan a sang tuk lo. ‘Thlemnak Tlang” tiah Mirang tong le Hebru in signboard tumpi an tar. Bawipa Jesuh thlemnak a rak tonnak hmun a si. Tui ni tiang a tlang a um lai, a ro, a car, nan Pathian Thlarau hmanmi tlang pakhat, Bawipa Jesuh in a ke in a rak palnak tlang asi. Motor le vanzam thwn a feh lo ih ke thawn a rak fehnak hmun asi. Aw, Jesuh tuarnak tawmpitu ah siar tel si ve ningla a thihnak le thawhsalnak tawmpi ve dingna tiah Paul in a lungduhthu a nun tawntehmi a rak simmi i mang ter.\nBawipa Jesuh in thilmak a tuah hmaisa bik nak hmun, mopuai tuahnak hmun ah kan feh. Bawipa Jesuh leitlunah taksa in a rak um lai can ah an rak hmanmi ralca belpi tla tuini tiang zoh dingah an ret. A hmunah biak in an sak ih mi tampi an ra zoh, nupi pasal nei awknak hmunah an hmang. A kiang ah “Wedding wine” an ti ih wine tampi a tep duhduh in tep theih in an tuah. Aw, a va mak em, leitlun thuanthu ah a tak in a rak tlangleng tu kan Pathian cu thangthat sinsin uhsi.\n“Nazareth khua tlangval hmeltha kha na hmu maw?” tiah hla ah kan rak sak theu mi khua cu kan thleng taktak. Bawi Jesuh a nau hak lai ah a rak thanlennak khua asi.\nMary hnenah vancungmi a rung langnak hmun, tuini tiang an ret lai. Mary ih rak umnak inn cu zoh dingin an tuah, an ret tha. Mary hnenah vancung mi a runglangnak khal zoh theih in an tuah. Aw, thinlung a va danglam ter ve. Kum 2000 tluk a rei zo mi thil, leilung, lungto le insaknak hmun pawl mithmuh theih a in a um lai.\nMary le Joseph cu an inn a hla aw lo. Joseph inn khal kan zoh. An falat, tlangval lai ah inn naite an rak si si. An uar awk khal mawh hlah hai. An rak thei aw cia in an nel aw cia zet ding ti a fiang. An inn karah khawpi inn hnen pawl inn rawp, inn hrambun nakpawl a um hrih ko. Joseph in kut thilthiam thawn hnatuannak, (lettama tuannak) pawl tla a um hrih lai. Aw, kan Pathian hi a maksak in a danglam. Thuanthu menmen asilo, leilung parah thil a rak cang taktak mi, mit hmuh theih in fiah ding tuini tiang a um lai asi.\nBeit Shean. Saul Siangpahrang thihnak hmun ah hmunlawngpi ah a cang. Hmun rawp, tlang mual rawp zoh theih in an ret. Saul siangpahrang thihnak hmun kiang te ah Rome Emperor in siangpahrang innpi a rak sak. Herod The Great, Siangpahrang innpi cu a mak nasa.\nA inn hrampi pawl zoh theih in a um lai, an ban tumzia cu a mak nasa. Khuahlan Siangpahrang inn sungah tikhilhnak tili tum zet duh dandan in hlum ternak a um. Ti kholhnak, an tlanlennak, an ek inn pawl hmuh theih in a um lai. An bualrawn, minung thawng tel in to theinak, bualrawn tumpi cu a mak nasa. Kum 2000 tluk a rei zo mi ah siangpahrang inn an rak sak mi le kan laimi pawl thuanthu zoh in kan pupa san ih kan laimi lal inn pawl zoh tikah kan laimi lal inn pawl cu an caw inn rang inn hman tluk lo tete an rak si. Falam Hrang Thio bualrawn le Herod Siangpahrang ih Open Stadium kum 2000 zik lai a reo zo mi tathim tikah Falam bualrawn cu a rak nep tuk e. Leitlun miphun hmaisa, miphun tumpipi an thuanthu kehneh zoh tikah ziangvek in kan nih Chin miphun hi teh Pathian in in hmang ve ding ti ruat lo theih asilo e.\nAw, Jerusalem khua lam pan uhsi. Jericho pal phah in Jerusalem lam zin Samaritan mitha pai cangvaihnak hmun, lan phah in lamzin kap nelrawn ramcar lakah tuukhal pawl an tuu rual pawl thawn an um vivo. Aw, Jerusalem kan thleng, aw, lung a va hno em. “An dang cuang lo e, van lal nau bang ih a tahnak, Jerusalem zion khawpi khi thlir hnik uh” tiah hla kan rak sak theu mi khawpi cu kan thleng. Zanlam 6 pm hnu lam asi tikah khua tampi zoh a theih nawn lo, a thim. Aw Bawipa ka lung a awi.\nBawi Jesuh baptism a lak theh hnu ah Satan in tlangparah a thlem nak thu kan thei. A thlang hmuh tikah lung a zur in thinlung a thar zet asi.\nIsrael tour: 4th day\nJerusalem, David thlan, Western Wall, Gethsemane dum, Golgotha lamzin, Jesuh thlan, Garden Tomb\nJerusalem: Kan nauhak lai te ihsin hla ah kan rak sak theu mi, “Jerusalem Zion khawpi thar nuam cu thlir hnik uh, aw mi an tam, Tuu Fano Lal lennak” timi ka thinlung sungah a lang nasa.\nNi thum nak tiang kan hmuhmi in thu i ruatter, ka theihmi a malzia, ka ruahban lo theih ban lo thil hi a va rak tam em. Milai thuanthu le leilungpi thuanthu hman ka theihmi a mal tuk ahcun ziangtin saw, mit hmuh theih lo mi, milai le leilungpi sersiamtu Pathian thu cu theihmi nei vekin ka sim rero ngam? Aw, mangbangza Pathian ih sersiammi le a duhdawt zangfahnak thuanthu hi a va maksak lawmmam so. Sersiamtu cu sersiammi ah a rungcang ih a sersiammi milai in kan rak that timi cu thu maksak, milai ruahnak ih ruahbanlo asi.\nZuk ah kan rak zoh theu mi, Thukam Hlun prophet pawl khalin an rak sim theu mi, zumtu Khrihfa hmuahhmuah in a hmin kan sal tam bik mi khawpi, leitlungtlun pumpi in a buaipi bikmi khawpi, UNO khalin a buaipi bikmi khawpi, Jerusalem khawsung kan vak ih khawkulh ralkhat ihsin a hmaisa ah kan zoh. Bawi Jesuh in “Maw Jerusalem, maw Jerusalem” tiah a zoh ih a tahnak tlang lam ihsin kan cuan hmaisa. Aw a va mak tak em! David Siangpahrang ih khawpi, Jews le Khrihstian biaknak a hram thawhnak khawpi, biak inn tlang (Temple Mount) timi ahcun Pathian biak innpi hmuh ding a um talo. Musim biak innpi (Dome of the rock) timi tumfahran in a laifangah a ding ta riai.\nZiangruangah sersiamtu Pathian in sankhuk rei ihsin a khawkhan lairelnak, tumtahmi, khawkhan mi famkim ter dingin amai sersiammi milai taksa thuam cu a hruk ve ih, amai sersiammi milai ih thahnak cu a tuar kherkher a tul? Ziangruangah a kawhhran a dinmi ih hmunpi bik a hram thawhnak innpi cu siatsuah in a umih amah zum lo tu a kawhhran siatsuahtu muslim pawl in biak inn saknak hmunah an hmang? Milai theihban lo thuthup a um ti cu a fiang asi.\nZiangruangah Pathian Fapa cu amai hrilmi amai dungthluntu in a zuar ih a phiar sawm, a thihnak ding tiang a tawlrel, kum 3 sung a zoh men? Aw a va mak sak em, milai cu kanmah hua tu le dotu hman si lo, kan duhzwng in kan umter thei lo mi cu thah le ti siat, simsiat kan hmang. Jesuh in amah thattu ding cutin a tuah ve lo. A hrilmi miphun Jews pawl siatsuahtu, anram ihsin dawisuak tu, Pathian in Abraham hnenah a pekmi ram lawngtu, Pathian in tuini tiang a zoh hrih hai men. A maksak Pathian asi.\nKum 2000 zikte a vak tawimi Jews pawl thuanthu i ruatter. Bawi Jesuh an rak co hlang lo ih an rak thah ruangah AD 70 ihsin Jerusalem biak inn pi cu bal theh asi ih Jerusalem phar dawl pawl khal cim theh ko khawpi cu siat suah asi. AD 130 hrawng ahcun a tang mi Jews miphun khal Rome emperor in faifilik in sal ah a kaih theh. Aw, cuihsi thok in kum 2000 zikte sal, refugees, mi hnen um le mikhual in leitlun kiltin ah an vaktawi, zang an va fak tak em. Pathian fapa dodaltu thuanthu hi a va riahsiat tlak tak em. Asinan kum 2000 zikte ka khua le ka ram ti ding nei loin cozah nei loin sal dinhmun le mi nauta, mikhual in an vak nan 1948 ah ram an dinsal tikah an thuanthu hlo loin an kilkhawi. An khawpi hlun pawl, thlan hlun pawl, Jesuh kenah pawl cu leitlun mi thawng tampi in nitin zoh dingah Pathian in a ret. Kan zumnak cu thuanthu menmen si loin a tak in a rak ummi a si zia langter dingah Pathian in zoh theih hmuh theih than theih in a ret hrih. Cui hlei ah Israel pawl cu an leilung parah hnatuan hman tul lo ding khawpin leitlun miphun tintian Israel ram thuanthu bungrua pawl zoh dingin a rami (tourist) pawl hnen ihsin an ngahmi sum le pai in pumcawm thei dinhmun ah Pathian in a ret hai ti a fiang.\nBiak inn tlang kap cu thlan rawp a va tam lawmmam em. Golden gate cu ralkhat ihsin kan hmu ban.\nAw, Bawi Jesuh nang le kei hrangah thlan thisen for in thla a camnak hmun asi tiah an ruah mi Gethsemane hmuandum cu tuini tiang an ret hrih. Aw, thinlung a khawng nasa. Thingkung pawl cu thingkung lam thiam pawl in an zoh tikah kum thawng siar tel ih upa zo asi an timi tla a um. Gethsemane dum ahcun biak inn pakaht an sak. Thla a cam hnu ah dungthluntu pawl a zirhnak lung asi tiah an zummi hmun cu thlacamnak Pathian biaknak hmunah an tuah ih biak inn “Church of Agony” “Ruahsiatnak Biak inn” tiah an ko. Lung a hno, hnuk a ulh, ruah dah lo tiang thinlung ah khaw ruat lo awk tha asilo. Amah an kai cinggding, an hrem cing ding ti Bawipa Jesuh in a thei ih dungthluntu pawl zan neta bik a topi nak hnun, thlan thisen suak in thla a cam nak hmuan asi.\nDavid ih thlan:\nGethsemane ihsin ke thawn David thlan hmun ah kan feh. Jerusalem phardawlpi sung lut cu thinlung a hngawr duh zet. David Siangpahrang ih thlan cu a kuang thawn an ret hrih lai. Aw, mi an va tam ve. Jews lukhum rang te thawn lut ih upatnak kan va pek ve ta. David, Pathian in ka lungkeng a timi khal a thi, ral tampi nehtu, Goliath thattu khal taksawthihnak a tuar ve. A taksa cu kuang sungah a ret ih hmuh a rawp duahdo. Goliath a sainak s ban tha cak. Kiosa ka a bauhnak ban tha cak cu a ruhrang a ziam aw e. Nang le kei khal kan lei taksa cu a ziam ve leh ding. Na thih hnu ah David vekin na ruang parah kum 2000 rei hnu tiang (leilungpi a dam hrih asile) a lo thei tu pohpoh in upatnak an lo pek pei maw, an cil an run lo phui ding?\nUSA President Donald J. Trump Israel a tlawn lai ah a fehnak hmun, Western Wall an timi, Jerusalem phar dawlpi ih ni tlaknak lam phar ah thla kan va cam ve. Aw, a va mak ve. Western wall cu kum rei zet ihsin sak mi, Rome siangpahrang in Jerusalem a siat suah lai ah a tang mi phardawl asi tiah an zum. Phar dawlnak cu lungphak tumpipi thawn dawlmi asi. Phar ker te ah cahnah tampi mi in an thlacammi, Pathian hnenah an dil duhmi ca in an ngan ih phar ker te ah an ther mi tampi a um. Chin pastors pawl thla kan cam ve. Kum 2000 zik lai a rei zo mi Jerusalem phar dawl an rak saknak lungpher pipi pawl ka zoh tikah kan Chin miphun pawlih lal inn pawl i mang ter. Kan Chin miphun hrin hnam tete pawlin lal kan rak nei ve. Kan lal inn pawl cu lai inn lakah a tha zet a tha bik inn an rak si ve, anmai san ciocio ah. Tahthim tikah tuihlan kum 2000 lai a rei zo mi Jews pawl siangpahrang umnak inn an sak mi le khua an rak dawl mi pawl kan Laimi pawlin kan lal inn tiah tui san kum 100 hman rerilo ah kan lal inn pawl cu sim tlak hman a rak si lo aw e. Jerusalem Zion khawpi sungah Chin pastors pawl tla kan vak, kan tawi, thla kan cam ve cu di a riam in zumnak a thar ter nasa.\nWestern wall ah thla ka cam ve. Keimah le ka insang,Pathian ka rennak local church, pawlkom ah ka pehtlaihmi hruaitu le mipi, kan Chin miphun le ramehrangah le Jerusalem le a sung um, Israel pawl hrang western wall ihsin thla ka cam ngah ve. Atthlak zet vek a bang nan thinlung di a riam zet asi. Aw, Jerusalem, aw Jerusalem tiah Bawi Jesuh in a zoh kuahko ih a tah hnawhmi khawpi hlun cu kum 2000 hnu ah a phardawl lawng a tang ih 1948 hnu ah santhar Israel dinsal asi hnu lawngah khawpi cu dinthat remthat sal asi.\nIsrael tour: 5th day\nJudean desert, En Gedi, David relhnak tlang, Masada, Dead sea pawl kan zoh.\nJudean Desert (Judea Nelrawn ramcar)\nJerusalem khawleng ah suak in hmun tintian kan fang. Tuukhal pawl umnak hmun, Judea desert ah kan feh. Khawruahharza asi mi cu, ramcar asi, zoh tikah hramhring hmuh ding a um lo. Cuvek lakah tuu rual pawl an vak in hrampi kung ro zet pawl cu an ei rero. Kalauk (Camel) kan to, laitlangah a um dah lo mi ramsa asi ih a man hla zet. Abrahram vekin thuam aw tu in thu hla in sim ih thinlung a lak zet.\nDavid kha Saul Siangpahrang in thah a tum tikah a tlan ih lungpuk sungah a relh tiah sim asi. Acuih tlang cu tuini tiang a um hrih. A kiangkap ah cawlhnak hmun an tuah ih a zoh duhduh in a hmun cu zoh theih in an tuah. Mi tampi an ra ih an zoh. Bible thuanthu pawl a tak in a leilung pal tikah thinlung a tham zet asi.\nDead Sea scroll: Bible ngankhumnak orginal asi tiah ruah mi, savun parah cangan mi an sarmi lar zet cu Dead Sea Scroll asi. Dead Sea scroll an sarnak hmun kan zoh. Nelrawm ramcar lakah asi. Lungpuk tumzet asi ih tuu khal pakhat a tuu hlo hawlin a vak sukso lai ah lungkhua a hmu ih lungkua sungah a lut tikah saphaw a sar an ti. A saphaw sarmi cu kedam ah tuahter a tum laiah an hmuh suahmi cu Hebru Bible a rak si ih mankhung zet thuanthu roling a rak si.\nMasada tlang parah lungsung mitthli a tla e. Masada tlang parah tuisun can kan hmang. “Hi Biak inn pi hi a saknak tlakrawh pawl pakhat hman thuah aw nawn lo tiangin siatbal theh asi ding” tiah Bawi Jesuh in a rak sim cia vekin Jews pawl in Rome an do ruangah AD 70 ah Rom Empire in a ralkap pawl hmangin Jerusalem cu a bal theh, mei in a ur kang ih Jerusalem biak inn pi khal sawprawp seksek in a siat theh. Cumi lakah mi thawng malte an tlan ih Masada tlangparah an relh ih tanhmun an khuar. Masada cu lung kham tlang parah a um ih a kimvel in khamhrap lawnglawng asi. Masada cu Rome Siangpahrang in BC 37-31 karlak ah a tul pangah tiah amai relhnak ding hrangah a rak sakmi siangpahrang innpi vekin tlangzim ah sak mi asi nan Roma Siangpahrang amah ngaingai cu a um dah lo an ti. Rome cozah in AD 70 ah Jerusalem a siat bal theh tikah Rome uk duh lo tu Zealots pawl an relh nak hmun asi tiah an sim. Rome ralkap pawl in a kumtel in an kulh theh ih kum 3 sung an kulh tiasi, tlangpar kai thei dingin leilung an burh ciamco hnu ah AD 73 ah an luh cilh. Masada cu khamrap hlir in a kulh tikah namen in kai theih asilo. Curuangah Rome ralkap pawlin an kulh phah ah sal ah an kaihmi Jews pawl hmangin Masada tlangih nitlaknak lam kapah leilung cu leilan dawn vekin an burh ciamco ih tlangparah awlten an kai thei. Cutin Rome ralkap pawlin kum cuzah an kulh hnu ah tlansuahnak le nei nawn ta lo, hril ding an neih mi cu thih lole sal ahkaih asi. Rome pawl ih kaih tuar in sal can hnak cun thih an hril sawn ruangah pacang pawlin an nupi fate pawl an that theh hnu ah anmah le anmah an that aw theh tiah an sim. Rome ralkap pawl Masada tlangpar camp an lut tikah minung hmuh ding um loin mi ruak lawng an sar tiah an sim. Israel pawl thuanthu ah a maksak zetmi tuisan ah UNO khalin leitlun thuanthu roling hmun ah an retmi asi. Leitlun tourist an tam dan cu maksak in an khat luihlo.\nMasada tlangparah tanhmun khuartu Israel pawl cun Rome sal can hnakin nun lo an hril sawn. An pupa hnenah Pathian in a pekmi ramah zalen zetin nun thei lo hnakin nun lo an hril sawn.\nRome sal can hnakin thih an hril sawn. Nang le kei cu Rome ralkap tih ding kan nei lo nan sual sal can hnakin nun lo hril sawn tu Khrih ram hrangah nun petu zumtu tha si zuam cio uhsi.\nCutin Israel miphun cu a luat mi um nawn loin AD 70 ihsin santhar Israel Independent 1948 ah an ngah tiang kum 1875 sung miphun vakvai, ram nei lo, sal hnam, mikhual ah an cang ta pan lo maw. Jesuh cu Pathian Fapa asi tiah an pom duh lo ih an thah ruangah Pathian in a duhdawt duahdo mi a hum teekteek mi miphun cu kum 2000 zikte an vak tawi ih an vahvaih nak ramah hmuhsuam nautat an tuar, hrem an tuar, hnon an tuar. Hitler in German ramah 6 millions Israel pawl a thah tikah Leitlun thuanthu ah a um dah lo mi “ Holocaust” an timi riahsiaza Israel thuanthu cu Israel miphun parah a thleng lala fawn si! Masada hnak hman in nasa sinsin in hrem, thah an tuar. “Aw, Pathian na fapa hnongtu parah na thinhengnak cu a lawmmam tuk ti ding khawp in an van a dawi aw e. Masada tlang par ihsin himi thuanthu ka ruat cu mitthli a luang. Tuihsan minung pawl Jesuh rundamnak hnongtu pawl tuar ding mi I ruatter tikah rundamnak thuthangtha hi simsuak a va tul tak em!\nSanthar ni a eng, 1948 ah Israel pawlin kan ram kan miphuj ti ding an nei zo. Masada tlangparah sal tan hnakin nun lo a hril sawn tu Israel mi raltha pawl ih keneh zoh duh ah tourist a Thawngthawng in an ra ih a thi tu pawl ih miphun santhar minung pawlin nitin sumpai thawng tampi ei in hawl nak hrangah an run ngah asi. “Masada shall never fall again” “Masada a duai nawn lo ding” tiah santhar Israel ralkap pawl Masada tlangparah tiamkam awknak an tuah theu ti asi.\nDead Sea (Tipi Thi):\nTipi thi cu leitlunah khui hmanah a um dah lo mi asi. A kau nasa, a kap in lamzin motor thawn kan feh vivo tikah tikcu rei zet motor thawn kan feh. A hmunah mi an tam dan cu leitlun hmun tintian ihsin an ra. A tidai a al tuk, a tili sungih tlak man pawl cu si ah a tha, a bik takin vun hrangah a tha an ti. Tipi thi cu tipithuanthum hnakin a niam sawn tiah an sim. Juice dawr pakhat cun an dawr hmai ah “Leitlun ih Juice dawr niam bik” “The lowest Juice bar” tiah ca an nga. Khua a uap zet. Tipithi kan thlen cu ciarbek in kan taksa pum, kan hmai tiang kan ma’an aw ih dum hremhrem in kan um. Zawlte le Tlauhmun nauhak aa bang in ka ti rero. A ti le tlak pawl taksa vun hrang a tha an ti.\nTidai parah leuh a tul lo, tisungah pil a theih lo, mi a phuan. Minung tisungah pil theih asilo, mi a phuan luanglo. Leuh tul loin tidai parah kan it zuahzi men. Mak ngaingai. Tidai leuh thiam lo pawl tla an pil thei lo. Leitlun hmun tintian ihsin minung an ra ih zukneng in sihti a tlan bang in tidai an ra bual, vun natnei pawl tla an dam tiah an sim. Ciar bek thawn an ciah aw, an taksa parah an man theh ih rei nawn an ciah awk hnu ah tipithi ti sungah an ciah aw aw. Mitampi in tipi sungih tlakma’an cu plastics bag ah siseh plastics palang sungah siseh an thun, an lak ih an phur, hmai hnih ah a tha an ti. Vun hnih ah a tha an ti.\nA taktak asi ko. Dead sea (Tipithi) kiang te ah AHAVA cosmetic company tumpi a um. Tipithi sung ta, tidai le tlak pawl la in tuah mi vun hrangah man khung zetzet an si. Hmai hnih, taksa hnih, tikholh hlanah ciah awknak cite an tuah, a phunphun vun thatnak hrang hmanmi cosmetic man khung zetzet an tuah ih leitlun ram tampi ah an kuat. World level cosmetic thilri an zuar suak.\nAw, tipithi tiah kan rak theihmi, a sungah mankhung a rak um. Cite, vun si thatha, ceimawi awknak si thatha a suak tariai. Tipipi kaupi mithmuh ban lo, tilipi cu sumtawm a lit in li mi a rak si. Pathian in a Fapa Jesuh hnongtupawl parah a thinhengnak a langter zo. An ram ah a hruai kirsal zo. An ramah an kir pekte ah 1948 lai ahcun Israel ram cu tantakmi ram, zohman duh lo mi ram vek a rak si. Israel pawl hnenah Pathian in thlawsuah a pek ih ramro ramcar cu rawl tampi a suak ter. Arab ram pawl hnenah rawl, ei in tampi an zuar. Kum 2000 -3000 tluk lai a rei zo mi, an pupa san ih rothil pawl, biak inn pi, Jerusalem phardawl, tvp, an rothil pawl cu siatuah in a rak um nan, Israel pawl an ram ah an ra kir sal tikah an pupa san lai ih rothil rawp pawl cu leitlun miphun tiantin ih zohduhmi, tourist attraction hmunpi ah a cang. Kumtin minung milian tel in Israel ramah an ra ih Israel ram an ra zoh. Pathian in fimthiamnak a pek tikah leitlun fimnak tawpkhawk lulir ah an um. Fimnak in an hawlsuahmi pawl an zir, Israel ram ih sumpai laklutnak tambik cu High tech zuar man, santhar fimthiamnak ih fimman zuarmi ihsin an ngah mi sumpai asi. A pahnih nak cu diomon zuar in an ngahmi sumpai asi. A pathumnak cu leitlun killi ihsin a ra tlawngtu tourism income asi. USA ihsin a ra mi kannih Chin pastors pawl khalin Jordan ti thiang kan phur, mi hrek in Israel ram leilung an phur, mi hrek in olive hnge an khiak ih an phur, mi hrek in funnel an lak ih an phur, mi hrek cu lungto an lak ih an phur, mi hrek in Tipithi ih tidali le siarbek an phur. Aha, Israel ram cu a va rak maksak ve. Pathian in a hrilmi a minung pawl a theih hngilh dah lo asi hi. Theipi kung a cerhsal rero zo asi hi.\nIsrael Tour: 6th Day\nMary le Elizabeth tawn awknak; Holocaust Meseum, Israal Museum, Church of Nativity (Bawi Jesuh suahnak hmun), Tuukhal pawl hnenah vancungmi an langnak hmun.\nMary le Elizabeth tawn awknak:\nMary in Elizabeth a va tong ih Elizabeth ih Mary a ton ve ten, “Nangmah ka lo hmuh ve ten ka pum sungih naute a cang” tiah a simnak hmun cu tuini tiang hminsin in an ret. Elizabeth le Mary an ton awk tikah Elizabeth in a pum sungah naute, John Tihnimtu a pai lai fang asi. Cutikah a nu pum sung ihsin John Tihnimtu in Jesuh hringtu ding Mary le a nu Elizabeth an tong awk tikah a nui pumsung um a cang tiah Bible in a simmi kha Einkrem khua ah a rak cang mi asi. John tihnimtu a suak tikah Herod in naute kum hnih hnuai hmuahhmuah thah ding a ti ruangah Elizabeth in John naute a suak tikah Rome ralkap pawlin an thah pang lo nak dingah lungpuk sungah a thup tiah an sim. Elizabeth in naute suak thla pek, John a thuh nak lungkua tla tuini tiang zoh dingah an ret lai.\nAcuih hmun cu tuni tiang biak inn ah an sak ih Pathian biaknak hmun thianghlimah an hmang. Jews pawlin Jesuh cu Messiah asi tiah an pom duh lo ih an hnong lawng si loin Golgotha ah thing Kross parah an thah tikah “Kan parah a thisen man cu tla ko seh” an ti vekin AD 70 ah Rome on Jerusalem biak inn pi a siatsuah theh in an minung pawl sal ah a kaih theh. 1948 ah Israel independent an ngah tikah kum 1900 zikte ram nei loin an vakvai nan Pathian ih humhimnak ruangah kum zabu 1 lai ah thilcang mi, kum 2000 tluk a rei zo mi pawl cu tuini tiang thuanthu keneh hmuh theih lai in a ummi cu mangbangza asi ko e.\nHitler in 6 Millions Jews (Israel) pawl a rak that tiah thuanthu sungah kan hmu. Israel pawlin an miphun thihnak, tahnak, mitthli tlaknak pawl cu thuanthu hawlsalin museum tumpi ah an ret. A dam lai pawl video in thusutnak an tuah ih an video thusimmi pawl an phuan celcel. An zuk hlun pawl an tar. Hitlar le German hotu pawlin Israel miphun an rak huat zia, an tongkam hman mi pawl, a rap thlak zia, ca thawn ngan mi pawl, Hitler ih thusim lai video, zuk, pawl, German pawlin zangfahnak sete hman um lo in Jews pawl an rak hrem lai zuk pawl an tar celcel. Jews pawl lakah hmin lang deuhdeuh pawl, mifim mithiam, mi raltha, thuanthu langsar pawl an la khawm ih an ret khawm. Jews pawlin an rak hmanmi thuamhnaw, bungrua pawl an hawl khawm ih inn tumpi sungah an ret. A sung lut tikah an tuarnak cu mitthlam ah a lang nasa. Pathian in a duat tukmi miphun, Israwl pawlin Jesuh cu Messiah asi tiah an pom duh lo tikah an par ah a thlengmi Pathian thinhengnak cu a kha fualfo ko e. tuini tiang an sim tikah Israel mi pawl cu an lung a zur, an lung a kua, an thin a na. Asinan Jesuh cu Messiah asi tiah tuini tiang Israwl mi tam sawn in an pom duh hrih cuang lo, Messiah a r alai ding asi tiah an hngak rero ko.\nHolocaust museum kan zoh theh ih innpi sung ihsin ka suak tikah ka thinlung sungah fumfe zetin ruahnak I neither mi cu “Ka lei dam sungah ka milaipi huatnak thlaici midang thinlung sungah ka tuh dah lo ding. Milai huatnak ih cangvaihnak ah ka tel dah fawn lo ding. Huat awknak cu milai hrangah tihnungza tur vek asi” tiah ka lungsungah fumfe zetin ka ruat. Biaknak ruangah siseh politics le mai tumtah famkimnak, mai hlawknak ruangah mai duhmi duh lo mi ruangah siseh Pathian in a hmuihmel kengin a sersiammi ka milai pi keimah khal in ka hua dah lo dingih mi pakhatkhat lole mibur ziangvek zovek hnen khalah midang hua dingin ka zirhsawng in ka forh in ka tuah dah lo ding. Huatnak cu tihnungza tur vek asi.\nKan tourguide Mr. Guy in hitin a sim:”Hitlet in Jews pawl a rak thah lai ah Jews miphun rak duhdawttu, rawl rak pe tu, beunak rak petu, Jews miphun rak bawmtu pawl cu Israel ramah hnatuan tul loin umnak inn le ei in hrang sumpai bawmnak kan pe ih upatnak thawn zungna kan thei ih in rak bawm dah tu kan theih hngilh dah lo asi” tiah a simmi in lung a khawng zet. An tah lai, an mithli tlak lai ah rak bawmtu pawl parah upatnak le lungawinak an langter mi pawl an thiam zet. Museum sung khalah zovek milai hi upat tlak, fimnak a neitu, mi raltha, dik lo zetin a tuartu, le thiltha tuahtu pawl an rak hminsin ih upatnak an pekmi pawl zoh tikah miphun pitling zet an rak sinak a lang.\nJerusalem khawpi le biak inn pi siatbal theh asi hnu ah Masada tlangparah Jews pawl tuarnak cu a maksak in a raptlak zet, anmah khalin khami hnakin a na sawn mi, a raptlak tuarnak an tuar dingah an ruat aw lo thei men. Asinan 1940+ ah Hitler in nasa ten Jews pawl a that ih 6 millions lenglo ren loin a thah mi cu leitlun milai thuanthu ah a maksak in a danglam, milai ruahnak a khawng. Jews pawlin German pawl an do lo, an ram sungah mivai, exile, mikhual, an si. Ram nei loin a vak tawi mi an si. Ramsung ah hna an tuan, sal vekin hnatuan an fial. Cucu an duhtawk loih rawl ei ding khawpkham pe lo in an ret. An nautat, an thleidang, a netnak ah ramsa thah in an that. A thawngthawng in a burbur in an that ih an thi, an aihram. Aw, seriamtu Pathian ziangtluk in a lung a naa ding? Ziangtinsaw a zoh men thei? Jesuh hnongtu pawl nunah a thleng dingmi rapthlakzia in theihter asi. Jesuh lenglam ah Pathian zangfahnak a um lo zia a langter fawn.\nLamzin feh phah ah Jerusalem khawsung ah Israel parliament building kiangin kan feh. Israel museum an timi ah kan lut. Jerusalem khawpi, khua hlan lai ih an khawpi cu tlang mual parah zuk in an tuah ih zoh mawi zet asi. Solomon siangpahrang san lai ih Jerusalem khawpi vek in leilung parah zoh theih in an tuah ih biak inn pi siangpahrang inn, khawkulhnak, inn tampi, kawsungah inn langsar pawl umdan vek cekci in leilung parah Jerusalem khaw hmuisam cu tlakrawh le lung, thilri hak zet thawn an tuah mi zoh tikah mangbangza a si. Bawi Jesuh suahhlan kum rei zet zo ah an khawpi hmuithlam zoh tikah ziangtluk mifim mi phun thangso an rak si timi a langter. Inn tum pipi architectural design, khawkulhnak, khawkulh kimvel ah tidai luannak an tuahmi pawl, mangbangza khuahlan khawpi, David Khawpi, Pathian ih khawpi, an rak timi cu a mawi in a maksak khawpi a rak si zia a langter. Santhar AD 1900 hnu lamah Chin miphun lakah hrinhnam fatete in lal kan rak nei ve. Cupawl lakah Hakha Pu Kio Mang inn tivek, Zahau lal Pu Thang Tin Lian ih inn tivek, Thlaisun Pu Con Bik ih inn tivek pawl thawn tahthim tikah aw, Israwl miphun pawl hi ziangtluk miphun hmaisa, Pathian hrilce mi miphun an rak siazia hi.\nIsrael Parliament house\nBibe Museum: Bible museum ah Bible cathiang ngan hmaisakmi pawl saphaw zial le pherzial parah an rak ngan mi an hmuhsuahmi, zuk pawl an ret. Pakhat cu Codex text timi Bible ngan hmaisa (original text) asi ding tiah an ruatmi, siseh dead sea scroll tivek pawl an hmuhmi copy pawl an ret, Bible an rak hmuhsuah dan pawl an sim, an ngan, khuawhlan bungrua pawl, fingkhawimi ret khawm nak innpi an tuah ih zoh tikah an thuanthu fumfe in a kilkhawi theitu miphun an sizia a lang. Kum thawng siar tel in tuihlan an thuanthu umdan, an pupa pawl ih rak tlanlen dan le Pathian thutak an rak hmuhsuahdan, kenkawhdan, kilhimdan pawl mit zoh theih in an ret khawm mi cu man in lei thei lo mi ro thil asi.\nUS Embassy in Jerusalem:\n1948 ah Israel independent a ngah tikah Jerusalem cu zo ih ta bul si loin Israel le Palestine karlah khawpi si dingin an rak ret. Asinan Israelin anmai khawpi ah an puanmi, hmanmi asi. USA president campaign an tuah tikah President Bill Clinton, President Bush, President Obama, President Trump pawlin Jerusalem cu Israel khawpi bik (Capital City) asi ruangah keimah president ah in hril tlin ahcun US Embassy cu Jerusalem ah ka thawn ding tiah an rak sim cio mi asi. Asinan 2016 ah US president ah hriltlin asimi President Trump lawngin a taktak in US Embassy cu Jerusalem ah a thawn tariai. UNO le leitlun ram tampi in President Trump an mawhsiat celcel, Arab ram pawlin an lungkim lonak nasa ten an langter. US Embassy thar Jerusalem ah a ummi cu zoh phah dingin tour bus in kan feh ih US flag thawn innpi a rak um. A tak asi ti kan va fiah ta. Jerusalem cu David Siangpahrang ih dinmi khawpi, the City of God, Pathian ih khawpi, Zion Khawpi tiah a phunphun in rak sim theu mi cu tlangparah mawi zetin a darh aw mi asi.\nDavid Siangpahrang ih suahnak khua, Bawi Jesuh suahnak khua thlen cu thinlung a danglam zet. Asinan Bawi Jesuh suahnak khua cu Christian mi malte lawng an si ih Muslim khua ah a cang zo ta riai. Palestine ramkulh sungah a cang zo ta. Jerusalem ihsin Bethlehram lam feh tikah ramri ah phardawl sang zet sau zet an dawl mi hmuh tikah thinlung a tham zet. Israel le Palaestine karlak pehtlaih awknak phardawl pi asi. Lei rampi lawng siloin an thinlung ruahnak ramri khal asi. Biaknak lam khalah a dang aw mi, ramri langtertu vek asi fawn. An khawsungah phardawl parah ca an ngan mi pawl zoh tikah US President Trump ih zuk mawi lo zetin an tarmi tla a um. Khawsung a bal zet fawn. Khuahlan kum 2000 rei lai ah thuanthu rak nei rero zo, “Maw, Bethlehem Ari Mawi te” tiah hla kan rak sak rero mi khua cu zum vek a rak si lo e. Khrihstian ram asilo, Israel pawl ram asi lo, Palestine pawl ram, muslim biaknak kut hnuai ah a ummi ram asi.\nBawi Jesuh suahnak:\nHmuh cak emem mi Bethlehrem khua ih Bawi Jesuh suahnak hmun kan feh. Thinlung sung ah kan nauhak lai ih hla kan sak theu mi pawl thinlung hnakhawk ah an cam. Bethlehem caw rawl peknak kuang sungah timi tongang aw khawk in sunglam a zel. Hngak hlap um nasa. Thinlung a phu, aw, cu tluk in maw, kan Bawipa Jesuh ih thuanthu in ka nunram a rak luahthuk ti in ruat ter. Bawi Jesuh suahnak hmun tiah an zumnak hmun ah biak inn tumpi a parah, a tlunah an sak tikah kan nauhak lai ih cawrawl peknak kuang kan rak ruah vek asi lo. Innpi in a khuh theh. Bawi Jesuh a suah lai ah a um lo mi leh hnu pi ah an run sak tikah Bawi Jesuh suahnak lungkua, caw umnak inn tlun zawn cu biak inn tumpi in a khuh theh. Greek Orthodox church, Armenians Church le Roman Catholic pawl tawm aw in biak inn tumpi pehzawm in a um. Zoh kan duh si kan lut ve, kan tlar aw aw ih minute 30 lenglo kan hngak hnu lawngah kan lut ngah. Ni 6 nak nitin kan vak hnu, sunhnu thabang deuh lam asi ih minute 30 lenglo dingin mi rulpi lakah kan hngak cuahco. Jesuh ratsalnak hngak vek tla kan bang. Greek Orthodox puithiam pa cu “Thawm ring hlah uh, hmun thianghlim asi nan thei lo maw si?” tiah au hrok thak zet, ring zetin mipi in kawk tikah zokhal awn au lo ten kan zohaw hrukhro. Miburpi cu hngakhlap si, bang si kan si cio ko. Biak inn hnuai ah lungpuk si awm tak a um ih cu tawk hmun cu Bawi Jesuh suahnak asi tiah an sim. Zianglam khal sisehla kum 2000 sung sankhat hnu sankhat, miphun dangdang, pawlkom dangdang in Bawi Jesuh suahnak hmun asi tiah an zum ih an run sim vivo, thuanthu an tanta mi pawl in tuini tiang Khrihfa pawlin siseh Khrihfa asilo mi pawl in siseh Bawi Jesuh suahnak asi tiah zumnak hmun cu asi. Jerusalem ihsin peng 7 hrawng a hlatnak hmunah a ummi Bethlehem khawte cu kan nih Chin khrihfa pawl lungthin in luah biktu khawte a rak si fawn si. Bawi Jesuh suahnak lungpuk sung zoh cu aw, can reipi um thei sehla ka va duh tak em! A hmun ah zan riah siang hai sehla riah ka duh zet, a hmunah thlacam ka cak. Dunglam ihsin mi thawngtel an si lo hmanah a zatel miburpi in zoh duh ah in run nawr cupco tikah a rang thei bik mai cellphone thawn kan zuh phahphah in peng le peng in Jesuh suahnak lungpuk sungah kan zukpi ta tikah a hmun tlen cu di a riam zet nan nahzi pakhat lai kan hngak hnu ah kan zoh ngahmi zohnak can kan co mi cu di a riam lo nasa.\nA hmun hmin hi “Birthplace of Jesus: the Church of the Nativity and the Pilgrimage Route, Bethlehemm” tiah an ko. Biak inn rak sak hmaisabik tu cu Rome Emperor Constantine the Great le a nu Helena asi tiah an sim. A hmaisa bik biak inn an sak mi cu AD 333-339 ah an theh ih meisa in a kang siat tiah an sim. A voihnihnak cu AD 565 ah Byzantine Emperor Justinian in a hmaisa ta vek cekci in a saksal tiah sim asi.\nCuihnu lamah AD 1099 hrawn ihsin Muslim le Khristian do awknak, Crusaders pawl san lai ah Bethlehem cu Muslim pawl kut hnuai ah a thleng tiah thuanthu a um. Asinan biak inn sungah Mosaic an timi zuklem suai mi pawl a um tikah Muslim pawl khalin Moses cu prophet pakhat asi tiah an pom ve tikah a hmun cu biaknak hmun thiangah an pom ruangah siatsuah theh loin an um ter lanta. The Church of Nativity cu UNESCO in World Heritage pakhat ah cohlang ih Palestine neihmi tiah an nemhngetmi asi. Constantine lal lai ah First Council of Necaea lai ah biak inn cu an rak sak thok mi asi tiah an sim. 2013 ihsin biak inn saksalnak (reconstruction) an thok sal ih an remsal.\nKannih laimi Khrihfa pawlin kan rak theih theu mi Bawi Jesuh suahnak tiah an rak sim theu mi cu cawrawl peknak kuang sungah lai caw inn vekin caw rual le caw ek thawn fikfa lakah um dingah mitthlam ah a um theu. Asinan Bawi Jesuh suahnak asi tiah AD kum zabu hmaisa ihsin an rak zumnak hmun cu Pathian biaknak hmunah biak inn hmun ah an sak ih tuini tiang biak inn pi hmunah a cangta. Curuangah Bawi Jesuh a suah lai ih asinak, caw inn hmuihmel le a kiangkap umdan pawl cu a lang nawn lo.\nAsinan naute Jesuh suahnak hmun cu lungpuk caw retnak hmun ah asi tiah an sim. Lairam caw inn vekin di-inn in sakmi si loin lungpuk, kua remcang ah caw retnak hmun ah asi tiah an sim. Bawi Jesuh suahnak tiah mitthlam ah a lang theu mi vek si loin a hmunah biak inn pi an sak tikah a danglam zet. Lungpuk naute suahnak le naute retnak hmun cu fiah zetin an ret tikah a hmun thlen cun thinlung a tham zet. Kum 2000 rei lai ah sersiamtu Pathian cu a sersiammi milai taksa in thuam aw in nang le kei rundam dingin cawrawl peknak kuang sungah, lungpuk caw inn ah a rung piang timi cu milai ruahnak in zumtheih thil asilo. Sihmawnsehla, Thiang Thlarau in kawhhran zumtu nulepa, hmaisa pawl hnenah a theihternmi, milai sankhat hnu sankhat, kum 2000 sung, thuanthu an kenkawh ih an kilhim mi hmun cu tuisan ah mit in hmuh thei dingin a um ih kannnih Laimi tla a hmun ah feh in kan zoh thei tikah thinglung a khawng hleice. Jesuh sulhnu leilung parah mithmuh theih in zoh theih tham theih in a um lai mi cu duhnungza thuanthu asi. Kan zummi Jesuh Pathian cu thuanthu simthiam pawl sim men mi si loin leilungpi parah a sulhnu hmuh theih tam theih in thuanthu roling tanta in kanmah rundamnak hna tuansuaktu asi timi theih tikah zumnak a sawh hnget sinsin asi.\nA zoh tu an tam dan cu mangbang thlak asi. Leitlun kilkip ihsin miphun tintian tong aw in tong dangdang, vun rawng dangdang, san le niam, hmuihmel dangdang, Jesuh suahnak hmunah kan tong awk tikah a ralai dingmi tikcu mithlam ah a cuang ter- Jesuh rat sal tik can ahcun Jesuh kehram ah kun in leitlun kilkip ihsin tong dangdang, miphun tintian in Thupuan sungah asim vekin Bawipa Jesuh le in rundamtu kan biak in kan thangthat lai dingmi mithlam ah a lang.\nVancungmi tuukhal pawl hnenah langnak (Shepherd’s filed):\nLei le van sersiamtu Pathian cu milai ah rungcang in naute a suak tikah milai lawng si loin vancungmi, arsi pawl in theihpinak an langter. Satan in a hmanrua leitlun siangpahrang hmangin thah, siatsuah a tum ve. Nisuahnak lam ihsin mifim 3 naute zoh ding in an ra. Vancungmi pawl tuukhal pawl hnenah an rung lang. tuu khal pawl hnenah vancungmi an langnak hmun tiah an ruahmi cu Jesuh suahnak Bethlehem ihsin a hla lo. Tuu khal pawl umnak, vancungmi in Thuthangtha a theihternak hmun cu lungpuk kaupi, lailam inn mileng khaan tia, lungkua sungah asi tiah an sim. A hmun cu a kiangkap khal zoh duhtu pawl lutsuak theih dingin an tuah ih thiangfai ten hmun fianhrial, tlangmual te ah asi. Thlifim te a hrang, thingkung pawl an thing riahri, thinghnah til pawlin leilung an khuh. Lungkua sung kan lut tikah Vancungmi pawlih sakmi hla thok le khat ah sim aw cia loin kan sak, zohman sim aw lo ten miphun dangdang, hmundangdang ihsin a ra mi pawl thok le khat ah vancungmi hla “Gloria in Ekcelsis Deo” “Saang, …….sunglawi seh Pathian cu” timihla lungkua sungah thum dumdo in kan sak dumdo, lung a zur, lung a hno, tuukhal pawl mitthlamah an lang, mit hmuh theih lo in tuu khal pawl hnenah an rak phuan awk vekin Chin pastors le lei killi ihsin a rami pawl kan hnenah an um ve ko ding ka zum. kum 2000 dan ah leilungpi kan pal nan kan lung ton awknak cu Jesuh ah asi: Chin pastors pawl, lei killi ihsin mikhual pawl, nisuahnak lam mifim 3 pawl, tuu khal pawl, le vancung mi kan zaten Jesuh ah kan thlarau le kan thinlung tong aw in hla fingkhat, kum 2000 dan ah “Gloria In Ekcelsis Deo” timi hla kan sak tlang thei tinak asi. Aw, Remnak Pathian, Babel lungdawl lai ah a then aw mi miphun tla, naute suak in pumkhat ah in canter asi hi. Aw, Pa Pathian duhdawtnak cu a va maksak em. Sersiamtu Pathian cu a sersiammi milai taksa in thuam aw in leilung parah duhdawtnak ruangah a rung sem. Lei le van, arsi, vancungmi le sersiammi ziangkim parah thuneitu cu nauta bik bangin leitlunah a ra. Cungnungbik Pathian a hmin thangthat si ko seh. Cungnungbik Pathian a hmin sunglawi sin seh. Glorie in Ekcelsis deo.\nBethlehem ah bazar kai: David Siangpahrang ih khua, Bawi Jesuh suahnak, Bethlem ah dawr kan kai. Olive thing thawn tuah mi kross, le zumnak langtertu kutthiam sermi phunphun an zuar. Zokhal in an tum hnakih tam an lei cio a bang.\nJerusalem ihsin Tel Avi airport ah inn, USA lam pan in tlung


Thluasuah Lungawi Peknak - Chinland Today Media\nJanuary 25, 2009 1:31 am·0 comments\nBawipa in lo thluasuah in lo kilveng hram seh. – Mipum. 6:24\n– Suahlannak 12-13\n– Matthai 16\nKan kawhhran in khawm baan zawngah “Bawipa in lo thluasuah in lo kilveng hram seh! Bawipa cu nan parah zaangfahnak le lainatnak nei hram seh! Bawipa in a mit-hmai ttha lo pe in daihnak lo pe hram seh!” tiah pakhat le pakhat zoh aw phah in thluasuah kan pek awk tikah kan thinlung a nuam (Mipum 6:24-26).\nNipi Ni veikhat cu lungthawhnak a ra thleng ti ka thei. Ka hmailam ih tokham tluan ah Oscar le Marian Carlson te nupa an to, tthit-umnak kum 62 rei zomi zumtu tthazet an si. Thluasuah peknak kan hun saal thok vete’n Oscar in a nupi Marian ih kut a laak ih thluasuah lungawinak thu cu hmaiton ih zoh aw phah in an saal. An kiangnai ih ummi pawl in thawthang lo tein, duhdaw awzet le lungawi hmel thawn an zoh awk cu an mit sir tein an zoh cio.\nPakhat le pakhat thluasuah pek awknak cu a daan kel ih khawm baannak men a si lo; Pathian ih tthatnak midang in an co theinak dingih thlacam sak awknak a si. Cuti ih tuah a si tikah Oscar le Marian teih nupa cu sullam neizet in an lung a nuam. Midang thluasuah kan pek tikah Pathian in Khrih thihnak ihsin kan hrangah in tuahsakmi lungawinak kan langtermi a si (Heb. 13:10-21).\nBawipa, in thluasuah awla midang thluasuahtu i siter aw,\nNa thuthangttha lungawi te’n ka phur ding;\nA ttulzettu thlaraulam mifarah pawl bomtu dingah in hmang aw,\nMidang hrang thluasuah i siter aw tuih ni ah.\nPathian in thluasuah in pek, midang hrangah thluasuah kan si ve thei.\nZaangfahnak Kiltu Ttha


Na Ralring Zo Maw? - Chinland Today Media\nJune 28, 2009 1:22 am·0 comments\nAnmah pawl cu Pathian bia in rawl an ulh lai ah Thlarau Thianghlim in, “Barnabas le Saul hi ka thiahmi hnattuan lawng ttuan dingah thiadang uh,” tiah a ti. –Tirhthlah 13:2\n– Job 11-13\n– Tirhthlah 9:1-21\nMission hnattuan feh dingin kan tummi kan feh hlan thla 3 duh ah ka rualpa in, “Mi pakhatkhat an rak thei lo pang asile an ai ah ka lo thlun hngai pei,” a ti. Jamaica ih July nisa lakah ni 8 sung si thuh, thilhlun rem le bun saal ding cu a ol lo. Hmanseh ka rualpa cu a feh paihzet a bang.\nZarh 6 a duh tikah mi pakhat hrang a lawng. Ka rualpa email ka kuat ih a feh paih lai maw ti ka sut tikah, “Ka paih, in ko pang asile ka ti ih passport hman ka rak tuah cia,” a ti lohli. In ko pang asile tiah a ralring cia.\nKa rualpa ih timtuah awkmi in Paul le Barnabas cu Pathian in a duhduh fial dingin a duh naknak ah thlah dingah thlaraulam ih a tiar aw ciami lakah an tel thu i vun mangter saal. Annih cu passport hrang an timtuah lo. Pathian bia in rawl an ul (Tirh. 13:2). Culaifang ah Thlarau Thianghlim in, “Barnabas le Saul hi ka thiahmi hnattuan lawng ttuan dingah a dang te’n thliadang (umter) uh,” (c. 2) a ti tikah an feh.\nPathian ih a lo ttuanter duhmi hnattuan ttuan dingah na tim na tuah zo maw? Thlarau Thianghlim in, “Feh aw” a lo ti asile na tiar aw cia pei maw?\nPathian hrangih hman dingah ka man,\nPathian in i hril le ka tiar cia\nHitawk siseh khitawk siseh khuikhal a poi lo\nKa thin ralringten a hngak.\nNa hman ding thil tiarcia aw- Pathian in hnattuan a lo pek ding.


Thungainak Ih Zir Dingmi pawl - Chinland Today Media\nJuly 27, 2010 1:50 am·0 comments\n1 Johan 2:1-11\nZiangahtile Pathian kan duhdawt ti cu a thupekmi kan thlun tinak a si. A thupekmi cu kan hrangah thlun har a si lo. 1 Johan 5:3\n– Saam 43:45\n– Tirhthlah 27:27-44\nKofi nauhak te cu Sunday School a kai tthehhnu inn a ra tlun tikah, a nu in tuih zing teh ziang thu nan zir? tiah thu a sut. Kofi cun zamrangzet le aw ringzet in, “Thungainak…kan zir lala!” a ti.\nKei cu nauhak pa Kofi hnakin kum tampi ka upa zo nain Pathain ih thungainak (obedience to God) timi hi ka zir ttul tengtengmi, a caancaan ahcun tthuktthun phah in atu le atu ka zir ttulmi a si ti’n ka lung a kimpizet.\nOswald Chamber in, “Bawipa in thlun dingmi daan i pek lo, asinan Amah in a sinak fiangzet in i theihter. Amah ka duhdawt a si ahcun A simmi vekin ka tuah ding, ka tuah lo asile Amah thawn bangrep ih ka retmi ka duh sawn tinak a si, cumi cu keimah a si,” tiah a ngan.\nA thu kan ngai ahcun kanmah le kanmah hnakin Pathian kha kan duh sawn ding le Amah kan zumnak tthanglianter ding kan si. Arthur W. Pink in duhdawtnak cu, “cangvaihnak pakhat a si ih amahte in a cang …. kan duhdawt mi thinnuam dingih kan tuah sak khi a si,” tiah a sim. Pathian ih thungai timi cu kan duhmi taanta in Amah ih simmi tuah khi a si.\nPathian in zumtu pawl cu a thungaitu si dingah a duh ih, Jesuh khal in thungainak hi thupizet ah a ret. “Ziangahso Bawipa, Bawipa tiah in ko ih ka simmi vekin nan tuah fawn lo? (Luka 6:46), Keimah in duhdawt a si ahcun, Ka thukham thlun uh” (John 14:15) tiah in ti. -Cindy Hess Kasper\nJesuh Khrih dung kan thlun kan ti,\nAmai’ thu hman ngai tum loin;\nAmah in zumnak kan neih lo daan a thei,\nA dikmi lamzin ah in hruai ding. – Sper\nPathian ih thuthlunnak timi cu\nPathian kan duhdawt zia langternak a si.\nDuhdaw Aw Dingin Thupek\nVancung Ramtthen Fate


Mi 21 A Kah That Hlanah A Tupa Hnenah An Tlawnginn Umdan Pawl A Sutfiang – Meifar\nMi 21 A Kah That Hlanah A Tupa Hnenah An Tlawnginn Umdan Pawl A Sutfiang\nMay 29, 2022 admin Leitlun 0\nUS, Texas nauhak tlawnginn ah mino kum 18 mi Salvador ava lut ih tlawngta nauhak pawl a kap ciamco. May 24, 2022 zinglam nazi 11:32AM ah ava lut ih meithal pahnih a keng, a hmuhhmuh cu a kap ciamco ih tlawngta nauhak 19 le zirhtu 2 an thi, hliamtuar khal tam zet an um ih siizung ah an tuamhlawm rero lai.\nSalvador khal palik pawlin a hmun ah an kap that ve. Salvador cu hringtu a nu in inn ihsin a dawisuak ih a pi hnenah aum, a nu in palik pawl a ko. A nu thawn an buai hnu ihsin a lungawi thei nawn lo.\nAn nun a harsa tuk ruangah a tlawngkai laiah hmuhsuam a tong, a hnipuan hruhmi ruangah a tlawngkaipi pawlin an hmuhsuam ṭheu ih buaih ngah loin hna a ṭuan. A pi hnenah a tupa tei innsang thawn an umtlang khawm. A tupa cu phun 3 kailai a si.\nA nute kum 28 mi in, “Tlawngta nauhak pawl ava kah hlanah ka fapa hnenah an tlawnginn umdan pawl a sut hmaisa. An tlawnginn umdan, an rawlei caan pawl a sut rero. Thil danglam ah ka rak ruat lo, ka fapa le Salvador cu an nel’aw tuk. Rualpi vek an si, unau cousin khal an si.\nSalvador in tlawngta nauhak pawl ava kah laiah ka fapa khal tlawnginn sungah aum ve. Asinan, ka fapa tei khan ahcun a lut lo, a theicia ih a lut hrim maw ti cu ka thei lo. Ziangruangah tlawngta nauhak pawl a kap ti khal kan thei lo, tlawngta nauhak pawl a kah hlanah a pi ih hmai ah a kap. Siizung ah kan tuamhlawm rero lai” a ti.\nSanmyo Tlawnginn A Kang\nTlawnginn Ihsin A Fanu Ava Hruaisuak, Cumi Hnu Reilote Ah Misual In Tlawngta Nauhak Pawl A Kap That Ciamco


Mihlo An Hawl Hmu Theilo Mi Cu Amahten Ara Tlung, Ahlohdan Cu Amak In A Danglam – Meifar\nMihlo An Hawl Hmu Theilo Mi Cu Amahten Ara Tlung, Ahlohdan Cu Amak In A Danglam\nMizoram, Dilzawl khuami Huliana (kum 38) cu June 23 zanah a hlo thutthi, Bawngva ramah hnaṭuan in a riak. Zan nazi 7:30 hrawngah thiaraw dingin a suak ih a thuhla theih a si nawn lo.\nKhuasung mipi le tlawmngai pawlin an hawl rero nan a sulhnu khal hmuh ding um loin a hlo bepbep. A thiarawknak thlam kiangah cun a kedam lawng hmuh a si. An hawl rero hnu ni 4-nak June 27 zanlam nazi 6:00 hrawngah amahten an khua ah ava tlung.\nA cau zet ruangah biak ciamco a theih hrih lo, a hlohdan khal cipciar zetin a rel thei hrih lo. A hlohdan a tlangpi cu: An ramriahnak lamzinkap, tiva kiangah palap puk aum.\nPalap buk cu Huliana in a soisa ruangah khuasia pawl an lungawi lo ih an hruaihlo a si ding tin an rel. Amah ih a reldan cu: “In kai ih ka lu an tan hnuah cabuai parah an ret. Cuti laiah ka hmeltheih pawl khal ka hmu nan run in tum lo. Ka hna an hlepsal, asinan an sibawi in in bunsak sal” a ti.\n“Asilen zo in saw inn ah run lo hruai tlung?” tin an sut ih “An tamtuk” a ti. “Amah hi a pangai hrih lo ruangah thilumdan pawl sut ciamco a ci hrih lo. Tu’hrih ahcun himi lawng kan theithei lai, thuthar dang aum asilen kan rung lo theihter sal ding” tin an tarlang.\nAn Ṭhenawk Hnuah An Nu In An Inn Zuar A Tum Ih Arak Urkang


Yangon Inndot Par Ihsin Dawp Ih Mual Liamtu Unau 2 Hi An Zangfak Um Tuk – Meifar\nAugust 10, 2021 sun ah ralkap pawlin Yangon, Botahtaung Township, 44 lamzin kap ih um inndot number 38-nak cu an va sim ih a sungih um mino 5 cu ralkap kut sungih um aicun tin inndot par ihsin an dawp ih an thi.\nCumi lakah innsang nu, fa pakhat nei khal a telve. Mithi lakah suakpi unau 2 khal an tel, an hmin cu Ko Wai Zaw Htet le Ko Wai Yan Htet an si. Sagaing ih um an si ih nulepa an nei nawn lo, Yangon ah an unau 2 in an khuasa ih hna an ṭuan ṭheu.\nSungkhat pehtlaihtu khal an nei lo, an thih hnuah an ruak hlamtu le an urkangnak khalah umpitu an nei ve lo. Hlamtu neilo mithi ruak tin an ngankhum ih an rualpi pawl lawngin an buaipi.\nUpa sawn Ko Wai Zaw Htet cu network engineer a si ih a nau Ko Wai Yan Htet cu Designer a si. A nau Ko Wai Yan Htet hi lamzawhnak ah arak tel ṭheu nan thildang cangvaihnak ahcun a tel lo.\nAugust 10 sun ah a u ih hnaṭuan ava bawm ih cutin an unau 2 in inndot par ihsin an dawp. A hmun ah a u sawn cu a thi hngal, Ko Wai Yan Htet khal hliam nazet a tuar ih ralkap pawlin an thiar hnu a thaizing August 11 zinglam ah a hnuk a catfel.\nAn rualpa in “Unau diktak an si, a nau sawn ih ruak cu a hnaṭuanpi pawlin an va zoh. An urkang tik khalah umpitu an nei lo, mi theih lo ih an hloral mai ding cu kan siang lo ruangah an thih hnu ni 7-nak ah an hrangah thilṭha/a hlu kan tuahsak ding” a ti.\nCDM Tuah Siibawi Cu A Relhnak Hmun Ah Tluangten Nau A Nei


Phungyi (Metila) Cu Kum 3 Sung A Hlo Zo – Meifar\nPhungyi (Metila) Cu Kum 3 Sung A Hlo Zo\nShan State, Mongkaing Township, Loi Khun khua ih um fala kum 21 mi Aye Nang cu metila ah a lut hnuah a hlo. Nay Pyi Daw khawpi ah metila lut dingin ava feh ih 2019 kum ihsin a hlo.\nTuini tiang a innsang pawlin an pehtlaih thei nawn lo ruangah an harsa zet. An khuami in “A nulepa in an fanu a hlo ruangah an tlawnginn ah an va feh ih thuhla an sut. Tlawnginn lamin Namhsan khua ih a rualpi a thlun an rak ti” thu a rel.\nAye Nang cu metila a zir rero ih tlawng an cawlh caan ah tlawnginn dangih tlawngkai a rualpi cu a thlun thup ih a tlan. Cumi hnu ihsin a innsang pawlin an pehtlaih thei nawn lo, a rualpi khal zo a si ti an theifiang lo ih an pehtlaih thei cuang lo.\nAn tlawnginn lamin “Tlawnginn ihsin a suah lai khal saya pawlin an hmu lo. CCTV arak um hrih lo ruangah ziangtik ah a tlansuak ti khal kan theithei lo, zanlai ah tla a si thei. Saya pawlin an khua a thleng zo ding ti an rak zum, saya pawlin lamzin an theih lo ruangah an hawl nawn lo” a ti.\nRalkap In Mipi Kilhimtu Sakhan An Va Nuai Ṭum Ah A Thi\nChin Ram Ah Tualthatnak Rapthlak Zet A Thleng, Hringtu A Pa A That


Chin Ram Khursungsuak Hlawnthil Thu Ah Acozah Thawn Tongaw Ding - Chinland Today Media\nChin Ram Khursungsuak Hlawnthil Thu Ah Acozah Thawn Tongaw Ding\nJune 26, 2014 8:19 am·0 comments\nChin ramkulh thlai cinnak\nChin ramkulh sung khursungsuak hlawnthil lai ding in ramsung ramleng company pawl in an dilnak par ah ramkulh acozah tel in ramkhel party le zatlang pawlkom pawl June ni 25 in 26 ting Tedim khuapi ah tonawknak neih ding a si thu Chin ram khursungsuak hlawnthil zohkhentu bu hotu U Tha Tawng in a sim.\n“A laitu company pawl in lailan ding le tualsung mi thawn a cangthei mi buainak kan relkhawm zik” tiah a sim.\nChinramkulh, Tedim peng ih Rulbuk tlang thirsen lai ding in Tuluk ramih North Mining Investment company in rampi acozah hnenah siannak an dil bangin India ramih company pakhat khal in Falam Khazeng sung thirlai ding in a dil. Ramkulh sung thir laih ding hi ramkulh acozah in thilti theinak a nei lo ih rampi acozah sawn in direct in a kai tiah Chin ramkulh thingram le thir tlangbawi U Kyaw Nging in a sim.\n“Anaibik kan sim a si le Rulbuk tlang thu ah ramkulh acozah hnenah dilnak ca a thleng lo. Company le rampi acozah in bangrep in an tuan. Kannih kan hna cu tualsung mipi pawl huaihot hrawng fang lawng si, a dang ziang thilti theinak hman kan nei lo” tiah a sim.\nProject pakhat parah tualsung mi pawl harsatnak tong lo ding in acozah le mipi karlak bombawi aw ton thei ding in hivek ih tonawknak a si thu, ramkulh acozah in tlaksamnak pawl kan khihhmuh vivo ding tiah U Tha Tawng in a sim.\nChin ramkulh ah peng pakhua a um ih Thantlang peng siar lo a dang peng pariat ah cromide, nicle, thir, thirsen, aluminium, thung, lung meihol, zinan, a suak ih cu pawl laiding a diltu company 24 an ummi lakah company 5 cu tu ah tuantheinak an ngah zo thu ramkulh thingram le thir tlangbawi vuanzi zung in a than.#


Taklawng Ih Zan Ihthah A Thatnak Phun 10 – Times Of Chinland\nMinung kan ni hmandan hmun 3 ih hmunkhat cu ihthah caan in kan hmangih, ihthah khop lo mi pakhat cu a taksa parah siatnak tampi a thleng thei. Ihthah khop zet cing khal in taklawng ih ihthah a hlawknak pawl cu mithiam pawl in phun 10 rori in an hmusuak.\n1.Taklawng ih zan ihthah a thatnak pakhat cu kan thuanhnaw a heu lo. Zan kan ih tikah kan theih lo sungin kan taal ciamco theu ih thuamhnaw in a rak tuar thei zet tlunah zan ihnak ih kan hmanmi thuamhnaw pawl hi thuanhnaw dang aiin a tet duh ngaingai. Curaungah taklawng ih na it theu asile na thuanhnaw tampi na humhim tinak a si.\n2.Taklawng ih zan ihthah a thatnak pakhat leh cu zalen zetin na itthat thei dingih tipi kap ih nuamtawl vek rori in na thei aw ding. Na ihthah a thaw cuang dingih na taksa a mawi sinsin ding.\n3.Taklawng ih kan itthah tikah thlithiang ka hip thei ih kan vun khal in thlithiangte a rak hip thei ve. Thlansuahnak kua fate khamtu a nei nawn lo ih ka harhdam phah sinsin.\n4.Thinhar zet cingih na itthat a si khalle taklawng ih na ihthah a si ahcun thisen thaten a herkual thei ih ihhmuh thawten na itthat thei phah ding.\n5.Taklawng ih kan itthat tikah taksa thannak ding hrang khamtu zianghman a um nawn lo ih na taksa cu a dan khelte bangin thazet in a pitling ding.\n6.Serhhrang a thazet ih kan serh kiang ih thlanhri pawl a hul peppi tlunah tha zetin thaw an suah thei ve.\n7.Taksawng ih ihthah hi mai taksa diriamnak le mai taksa lungkimawknak a thlen ih kan taksa mawizia le duhnunzia kan theih phah.\n8.Nunau in a pasal hmaiah taklawng thawn a um asile a pasal cu “thup mi zianghman ka nei lo, Na hmuh vek rori ka si ” timi a langter ih mipa thinlung ruahnak tampi a thatter phah tlunah innsang lungawinak a thlen.\n9.Nupa lawng caan hmangtlang tikah nupa taklawng ih um cu ningzak ding a si lo ih pakhat le pakhat kan it’awknak a si bangin duhdawtnak hngetter sinsintu a si. Bible khal in ‘ Cuti a si ruangah mipa in a nu le a pa a taanta ih a nupi thawn an kom-aw. Cutiin tisa khatah an cang. An pahnih in lawngfangkheh in an um nain ningzah an thiam lo.” a ti. ( Gen.2:24-25).\n10. Ziangtiklai caan khalih kan hup ringring kan serh khal zan ahcun huptu nei lo ih thawhsuah an duh ve a si. ( Family Health Care )\nPutar Kum 90 Mi ih Kutdawh San A Theih Tikah A Sup Aw Thei Nawn lo


Daite'n Um Aw - Chinland Today Media\nDaite'n Um Aw\nSeptember 2, 2010 12:30 am·0 comments\nDaite’n Um Aw\nDai te’n um awla Pathian ka si kha thei aw. – Saam 46:10\n– Saam 137-139\n– 1 Korin. 13\nKan leilungpi ah awn-au thawngvang a tam sinsin. Asinan thuthangca pakhat in: “Science thiamnak in dai khepkhep ih um theinak ding blue print a tong suak zo, “acoustic cloak” timi, thildang in aw-siat thei lo dingih a kham theitu thil pakhat scientists pawl in an tuah zo,” tiah a than. New Journal of Physics khal in, “Cuih thil cu awlut le awsuak kham theimi inn le hlasaknak khaan pawl ah hman thei a si ding,” tiah a ngan.\nPathian thawn dai te’n caan hmannak ding hmun kan hawl tikah cuih thil cu neih kan duh ve ding. Hmanseh a lenglam awn-au um loin a dai khepkhep hmanah thinphannak timi sunglam awn-au in kan thinlung a hnaihnokter thei. “Dai te’n um awla Pathian ka si kha thei aw,” (Saam 46:10) tiah simmi kan si. Asinan a taktak ah kan thinlung cu ziangti’n dai te’n kan umter thei ding?\nPathian in hrial thei loin vansang kan lamnak a theih ruangah kan thinlung daihnak hrangah Amah ih acoustic cloack in pek. Kan thinphannak cu Amah ih daihnak thawn thlengh awk ding a si. “Ziang thuhla hman ah donhar in um hlah uh; thla nan cam poh ah nan ttulmi cu Pathian hnenah dil uhla lungawi aipuang te’n dil uh. Pathian ih daihnak in nan thinlung le nan ruahnak cu Khrih Jesuh thawn nan pehzom awknak sungah him te’n a ret ding” (Filipi 4:6-7).\nThiltitheitu Pathian kut sungah kan thinphannak kan ret tikah Amah lawng ih pek theimi thlangam daihnak kan ngah. – Dennis Fisher\nDai te’n um awla Amah cu Pathian a si kha thei aw,\nLamzin cu a hrap ih a har ruangah;\nA rak kenmi thil hnakin Amah cu ziang a si timi cu,\nKan hrangah a tawk ringring ko ding. – Anon.\nPathian in A hmaika ah dai te’n a umtu pawl cu daihnak a pek.\nRaalrin Peknak Aw\nBAIBAL IH THLACAMNAK TLAWNG\nA Dikmi Milai


Sui Thantlang khualipi cu a ṭhing in a ro riapri | Falam Online Media\nSeptember 21, 2021 September 21, 2021 Ni Hnem Sung\t0 Comments\nChin ramkulh, Thantlang khuami pawl cu ralkian dinhmun in khuapi an suah san deuh thaw thluh ih khuasung cu ṭhing riapri in enkoltu neilo rannung ṭhenkhat lawng an vak an tawi.\nZawnruahnak nei lo SAC ralhraang pawl in ralthuamtum thawn khuasung an kap hnu a nilitnak ah minung 10,000 lenglo khuasanak Thantlang khuapi ah innsang 3 lawng an tang tiah theih a si.\n“Khuadang tlangdang ah sungkhat unau ṭha kan nei ruangah kan tlan mi a si lo. Kan nunnak hrang tiang ṭih a nung thlang. Curuangah, ruahsanding neimal hman ningla kan nunnak te tal a him thei pangah ti`n kan neih sun Inn le Lo tlansan in khua kan suahsan hi a si” tiah ralkian dinhmun in Thantlang khuapi suahsantu mipakhat cun a rel.\nAugust thla hrawngin Thantlang ah kahawknak theih ding a tam ih cuih ṭum in khuami mimal cun khuate/hmundang pan in himnak an hawl thok.\n“Khuasung um zate deuh thaw cu September 18 ih thilthleng ruangah khua kan suahsan mi a si. Khuasung kahdonak a suak ih SAC ralkap pawl in meithaltum thawn khuasung an kap. Inn 19 hrawng a kaang ral” tiah ralkian mipakhat cun a rel bet hrih.\nSAC ralhraang pawl cun kaangmei an ti suak ih meiphal tumtu Pastor pakhat an kap that hlei ah a phone le nazi telin a kut zungnauum ih kutsih zungbun an phong thei lo cu a zung an tan sak tiah report a um.\nSAC Ralhraang kut tuar in Pastor Cung Biak Hum mual liam\nChinram hrambun meidia ṭhenkhat ih tarlang mivek a si le tudinhmun ah Thantlang khuahlumtu cu mipum 30 hnak ih mal lawng an tang ti a si ih, tui ni September 21 ih Covid mina a thi mi mipakhat ruak khal Hakha Township Public Health Care & IDPs management Commitee in an va phum sak tiah theih a si.\n← CNO/CNDF le PDF (Kalay) ṭangrual dingin tiamkam tlangthannak nei\nIndia cozah in Kawlram ralkian pawl a cohlang duh lo nak san →\nA phone ka vun Call cu rak kai tu an um nawn lo – Pi Tawk Ve Thluai\nMay 7, 2021 Ni Hnem Sung 0


New York Ah X'mas Pu Kawrfual Thawn Tlanzuamaw - Chinland Today Media\nNew York Ah X’mas Pu Kawrfual Thawn Tlanzuamaw\nDecember 10, 2012 12:13 pm·0 comments\nMifarah harsa pawl bomnak hrang tumtah in New York City ih Knavesmire ah mi zatel in tlanzuamawknak ah an nei. A teltu hmuahhmuah in X’mas Pu, Santa Claus kor cu an sin thluh. Tlanzuamawknak a tuahtu cu British Heart Foundation ih Santa Jog pawl an si. Tlanzuamawknak cu phunhnih in an ṭhen ih cu pawl cu nauhak le innsungsang zate ih tel theihmi km 2 tlanzuamawknak le upa pitling lawngih tel theihmi km 5 tlanzuamawknak pawl an si.\nAngie Goldsmith khalin a fanu Lucy, kum 7, te thawn km 2 zuamawknak ah an tel ih, a fanu in hnipuan kor mawibik ah pakhatnak a ngah. Archbishop of York’s Junior School ihsin team 30 lai an suak thei. Sara Harbord khalin tlawngta nauhak tete pawl hrang group a ṭhensak ih a fapa, Sophie, kum16, le Luke kum10, pawl a telter ve. Cun Nicky Nolan khalin a fale Ellie, kum9, le Liam, kum5, pawl thawn an tel ve.\nSara in, “Hi tlanzuamawknak hi a ropituk ih nomnak a suahpi. Tlawngta nauhak le upa ṭhen loin an tel thei ih a mawituk. Cun X’mas Pu kor kan hrukmi hrimhrim in lungawinak a suahpi,” ti’n a sim.\nNauhak kum10 te Luke khalin, “A daituk ko nan Santa Claus kor pi in mi a hlumter. A hlum tikah tlan a ol ih, kan nom in kan lungawi ngaingai,” ti’n a sim ve.\nNauhak kum9 mi Ellie khalin, “Himi zuamawknak ah ka tel ih, hmailam ah zuam vivo dingin zuam duhnak thinlung ka nei sinsin,” ti’n a sim ve. Ellie cu nauhak tlanzuamawknak dang pawlah a tel ṭheu ih atu ih ta hi a veiruk a telnak a si.\nZohṭha Zetzet Zuknungthar Pahnih


BTS ‘V’ In BlackPink Fala Jennie A Thlunsual, Instagram Ah A Follow Sual – Meifar\nLeitlun milar hminthang pawl ih cangvaihnak cu mipi in an rak bih ringring. Tulai leitlun awmmawi khawvel ih pawlkom larbik pahnih cu BTS le BlackPink an si, an mipi pawl khal an ral’aw zet ih ṭongkam in an doaw ringring.\nKan dungzarh ah BTS tlangval kum 25 mi Kim Tae-hyung (V) in Instagram account a tuah ih nazi 4 le minutes 40 sungah thluntu followers 10 million lenglo anei hngal, leitlun ih Instagram thluntu neicak bik ti a si. A hlanih Instagram thluntu neicak bik Angelina Jolie khal V hmai ahcun a duai.\nV in Instagram a tuah hnuah BTS pawl cu an thlunaw (follow) khawm ih V in a thlunmi cu 7 lawng an si, cumi hnuah 8 an kim thutthi cu mipi in zoso a thlun tin an rak bih hngal ve ih BlackPick fala kum 25 mi Jennie Kim arak si cu an mangbang tuk. V in a thlunsal lo (unfollow) hngal nan mipi in screenshot thawn online tualrawn ah an rak tarlang celcel zo ih an duh’aw deuh a si ding tin media ṭhenkhat ah an tarlang.\nBTS uartu fala pawlin Jennie cu an hringhro ciamco hngal ih V kiang ihsin tlan hngal’aw tin ca an kuat. Jennie uartu pawl khalin an siangpahrang nu cu an rak humhim ve ih anih ih thiamlonak zianghman anei lo, Jennie le V hi an hnipuan hruh duhmi khal a bangaw ringring. Uite khal an vulh veve ih an kum khal a bangaw, duhaw dingah an mil’aw tuk. Instagram ah an thlunawk cu poinak um som an rak ti ve.\nKim Tae-hyung (V) in a hmetsual ruangah a thlun thu simfiang awknak a nei ih, “Instagram ah thlun ding rualpi ṭha tin khihhmuhtu “Suggest for you” ra lang ṭheu mi hi hlonhlo dan aum maw? App buaithlak zet a si” tin a tarlang.\nAn Hawl Rero Mi Nauhak Pawngsualtu Cu Kum 20 Hnuah Pastor In An Kai


Barack Obama In 2012 TIME Person OF The Year Ngah - Chinland Today Media\nDecember 22, 2012 1:36 am·0 comments\nTime Magazine pawl ih tawlrelmi leitlun pumhuap zohṭhimtlak, micuangce pawl hrilnak ah U.S. President Barack Obama cu hrilsuak a si.\nObama leitlun pumhuap zohṭhimtlak le hnaṭuannak ih ṭuansuak tambik ih an hrilnak tampi a umih cumi lakih langsarbik pawl tla cu American president term hnih vote 50% tluk in ngah tam thei a si ruangah, hnaṭuan neilopawl hrang a hmalaknak cun midang hnakin a langsar terih hleiah African mi American president ṭuan hmaisabik tu a si.\nTuikum president a tlinsal hi 2008 ih a rak tlin hnakin a diriam deuh sawn thu TIME hmin ih hmaitonnak neitupawl hnenah a rak sim hngehnge.\n2012 leitlun zohṭhimtlakbik pawl ih langban pawl tla cu Pakistani minu kum 14 mi Malala Yousafzai a si. Anih hi minu pawl tlawng ca an zir theinak dingah tiih rak sualsuaktu pakhat a siih nunau pawlin cazir ve haiseh timi a rak aupi lai ah Taliban pawlin an kap ih thizik ten a caan a rak hmang. Cun, Apple chief executive Tim Cook, Egypt post-revolutionary President Mohamed Morsi khal a pathumnak ah telh a si ve.\nTIME pawl cun Person of the year timi hi 1997 tiang kha “man of the year” tiah an rak hmang. 1927 ihsin hivek hrilnak an rak nei. A hmaisabik rak hriltlinmi Charles Lindbergh hi thuthangah thaten an rak suah man lo. Zohṭhimtlak veihnih ngah peh thei cu Roosevelt, Winston Churchill, Josef Stalin, Richard Nixon and George W Bush pawl tla an si. TIME thuthang hi leitlun thuthang ih langsarbik pakhat a si.\nEgypt Ram hruaitu Morsi Dam Le Cakin Um\nJewish-American Pawlih Vote\nObama In Netanyahu le Morsi Relpi


Sui Laih Ruangah Tima Khua Tidai Harsa - Chinland Today Media\nMarch 8, 2012 10:53 pm·2 comments\nShan ram thlanglam Muse Khazeng Tima khua uksuh sung loram ih sui an laih ruangah a kiangih an khaw tihnarbik Nantti tiva a thianghlim thei nawn lo ih khua mi pawl tidai in ding an harsat thu an sim.\n2011 cem lam thawk ihsin TIMA khua uksuh HOMU le RISII khua loram sung hmun li hrawng ah tuluk milian (lawban) pawl in Sui an Lai rero a si tin khua mi pakhat cun a sim. MUSE peng TIMA uksuh ah bet 4 thawn an lai rero tiih theih a si bet.\nAn laihnak cu HOMO khua a si ih hmun dang a si mi cu Yinsi khua pawl an si ih TALUK miphun pawl ih Kaihhruainak in an tuah rero. Atucun TIMA khua mi pawl in Tiva ti khal thaten in an hmang thei nawn lo ih Nantiva khal athiang thei nawn lo. Tibual awk ding khal a harsa zet tiin khuami pawl cun an sim.\nSui an laihnak hmun pakhat tla cu eka 10 hrawng a siih Sui an hriknak ruangah a kiangkap tiva pawl cu a nawiin hman tlak lo ah a suak thluh ti khal in thu theih a si.\nPike Line Kiltu le KIA Kap Aw\nShanram thlanglam Nammatu myone ah Kawl acozah ralkap le KIA( Kachin indepandance Army) karlak ah doawknak a suak ih nunnak tiang liam an um thu dawn a si. Tuzing ahkhan minit 2 hrawng rei an kapaw. Kawlralkap lam ih sin sibawi 1 athi ih mipa thum in hliamma an ngah ti’n an sungkhat pawl le Nammatu khuami pakhat in a sim. March 5 Monday zing nazi 7 hrawng ah Nammatu peng ah lut in an tuah tuah tum i zinan le Gas Pipe Line kil tu ding ih duty ngah tu Buhuu Soe Tun Myit ih ho mi Acozah ralkap (khah mah yah 324 le K IA Kralkap pawl minute 20 hrawng an do aw a si tin a kiang ih um ninenganzi pati pawl in an sim.\nKIA lam ah a thi um le um lo ti cu fiang te in kan thei lo ih kawl ralkap sungkhat lam pawl cun an mah kawl lam ah mi 3 in na sa zet in hlaimma an ngah an ti ih hrek khat cun a thi tu khal a si tin Nammatu peng ih um White tiger pati sungtel in a sim. Cun Tipaw myone ih an tuah rero lai mi pipe line simanking khal colh a si ding thu le cawl lo in a tuah lan a si le’n building worker pawl cun tlun nak zin an nei lo ding tin kandung thla febuary thla cem lam ah thu ah than ruang ah pipe line an tuah rero lai mi cu rei lo te sung an cawl hrih a ci tin khua nu khuapa pawl in an sim Cumi thu thawn pehpar aw in SHAN TAN DAW SIT cun a hran in hnemnget nak tu tiang a nei hrih lo.\nSumlut DOLLAR 29 BILLIONS ngah ding mi kum 30 sung construct ngah- yakhine ramkulh kyautphyu peng ih sin Magwe Division, Mandalay divisionle Shan ran thanglam ih sin Taluram kuanmin myo ah pehtlaiin an tuah ding mi peng(miles) 1600 a ti mizinaan le tabawah Gaspipe line cu 2013 Hnu lam ah a san in an her ding a si tin Taluk Company cun a sim.Theh ko in an sak thei nak ding in Kawl acozah in ralkap tam pi hmang in ( a kiang kap ih tatzin 14 le a dang lungchungzi tampi ) an ret in an kil.\non March 9, 2012 at 5:38 am\nca siar har ka ti pawl cu asi…\non March 10, 2012 at 11:19 pm\nSi ngai. Cafang kom sual a tam tuk deuh. Ziangkhal lole a rak cuantu le a siartu kan tam si, man hlap lo ten cafang zoh ciamciam in in rak thlahsak theu uh. Thuhla theihtam le kan duh ve fawn i.


Khua Lal In Nunau A Sualpi Ṭheu Ih, “Nan Relsuak Asilen PDF Tin Ka Lo Kaihter Ding” Tin A Hringhro – Meifar\nMandalay Division, Pyawbwe Township, Yanaung khua lal U Thein Aung in nunau a sualpi ṭheu ih, “Nan relsuak asilen PDF tin ka lo kaihter ding” tin a hringhro thu theih a si. U Thein Aung cu ralkap lamtang khua lal a si ih a fapa khal ralbawipi a si.\nKhuami pakhat in, “A fapa hi ralbawipi a si ruangah ziangkim a tuah thei thluh, a hmeltheih le amah thawn pehtlaih awtu pawl cu hmunram lawngah dawr khan a tuahter. Cun midang hnenah sumpai a hmangter ṭheu, sumpai an pe kirsal thei lo asilen hotel ah a hruai ih a sualpi.\nAn ṭih thei zet nan a hruainak hmun ah an thlun, midang hnenah relsuak hlah uh, nan relsuak asilen PDF tin ralkap hnenah ka lo kaihter ding a ti, nunau tam zet ih nun a siatsuah zo. Amah ruangah PDF an kaihmi khal an tam tuk zo, zokhalin a thuhla cu an thei thluh” tin media hnenah a sim thei.\nU Thein Aung cu a fapa ralbawipi a si ruangah a vok lal len, khuasung mino pawl khal PDF tin a hek ih a kaihter hnuah ralhrang pawl thawn an ṭuantlang ih mi pakhat ah ting 3 in an tlensuahter ṭheu.\nMedia pawlin amah U Thein Aung cu an be pawp ih U Thein Aung in, “Kei cu khua lal ka si ih hivek thil zianghman ka tuah lo. Ka thuhla pawl zoin an lo sim thei ti in sim uh, ka thei duh. In thangsiat a si, khua lal ka si vekin daan le dun thawn ka um. Ka thuhla hi thuthang ah nan suah asilen tlunlam ah ka lo report ve ding. In thiktu pawlin ka thuhla hi diklo zetin an rel” a ti.